《凤凰台上忆吹箫 忆别，用漱玉词韵寄林风。》
清代·李佩金

花灺银釭，香萦宝篆，睡横金凤搔头。见一丝残月，冷侵琼钩。

试问嫦娥知否，欲无愁、有我难休。算筝柱，年华未到，几度春秋。

今休。飞飏蝶梦，奈不识江南，烟水迷留。望碧天如镜，怕上层楼。

记得那时分手，到此日、泪尚盈眸。更何处，声声玉箫，谱出离愁。

作者简介：清江苏长洲人，字纫兰。李邦燮女，何湘妻。尝集古今女士书为簪花阁帖。